**1 Iunie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De ziua ta, copilă răsfățată,

Pe umeri lasă-ți părul despletit,

Pe frunte să-ți anini o nestemată

Că ești minunea care-a răsărit

În veacu-acesta, ca împărăteasă

A celor ce sătui de elegii

Au așteptat cuminţi o floare-aleasă

Să-i vindece de dor, de astenii,

Și la-nceput de vară, ca-ntr-o joacă,

Să le ofere tainic un sărut

Când noaptea către ziuă se apleacă,

Iar luna pare un argonaut.

- De ziua ta, copil poznaș din fire,

Zâmbește mult, că anii pentru noi

Au stat pe loc și-n ochii tăi safire

Mai deapănă poveștile-napoi.

Noi ne-am jucat cu vraja pe-ndelete

Și am sorbit magia din pocal,

Dar pot să-ți spun că mi-e la fel de sete

Și calul meu se-adapă tot cu jar.

Tot fiica mumei mele-ntunecate

Din inima pădurii sunt și-acum,

Dar sufletul mi-e rupt pe jumătate

De nu-mi zâmbești atunci când treci pe drum.

Ioan Grigoraș Liliana Trif